dubbing
Dubbing er en proces, hvor der tilføjes eller erstattes et eller flere "lag" af lydsporet i billedmedier eller indspillet musik.
I billedmedierne (film, video og TV) består dubbing typisk i at erstatte de fremmedsproglige replikker med replikker på det hjemlige sprog, men også i egenproduktioner kan dubbing tages i brug, fx hvis lyden i originaloptagelsen er utilfredsstillende.
Dubbing af fremmedsprogede produktioner er mest udbredt i større sprogsamfund, herunder de fransk- og tysktalende lande i Europa. Mange andre steder, fx i Skandinavien, foretrækkes undertekstning, hvor originaldialogen bibeholdes, men suppleres med undertekster på det hjemlige sprog.
Et alternativ til dubbing i billedmedierne er voiceover, hvor det originale lydspor bevares – blot med lavere volumen – og replikker eller kommentarer på det hjemlige sprog er lagt ovenpå eller ind mellem de originale replikker.